SET พรุ่งนี้ผันผวนต่อ เน้นเก็งกำไรช่วงอัพไซด์จำกัด
บล.ฟิลลิปมองแนวโน้มการลงทุนในวันพรุ่งนี้ (26 ม.ค.) คาดว่าดัชนีฯคงจะแกว่งตัวในกรอบมากขึ้น และมองว่าน่าจะมี upside จำกัด โดยให้แนวรับ 1,260-1,250 จุด ส่วนแนวต้าน 1,280-1,300 จุด ในทางกลยุทธ์ระยะสั้นแนะเก็งกำไรในกรอบแนวรับ-แนวต้าน
25 ม.ค. 2559

น.ส.ธีรดา ชาญยิ่งยงค์ ผู้ช่วยผู้อำนวยการฝ่ายวิเคราะห์หลักทรัพย์ บล.ฟิลลิป (ประเทศไทย) เปิดเผยถึงตลาดหุ้นไทยช่วงบ่ายนี้ (25 ม.ค.) ลดช่วงบวกลงหลังจากตลาดยุโรปเปิดเทรดในแดนลบ และระหว่างวันราคาน้ำมันในตลาดฟิวเจอร์สก็ปรับตัวลดลงด้วยเช่นกัน ทำให้มองว่าราคาน้ำมันที่ดีดตัวขึ้นมาก่อนหน้านี้ยังไม่แข็งแกร่ง และยังคงมีความกังวลในเศรษฐกิจโลกกดดันอยู่
ขณะที่ตลาดหุ้นอื่นในภูมิภาคเอเชียส่วนใหญ่ที่ยังอยู่ในแดนบวกต่างก็ปิดทำการไปแล้ว แต่ตลาดหุ้นไทยมีการเทรดในช่วงบ่าย จึงทำให้เห็นการอ่อนตัวลงมามากของดัชนีฯ ถือว่าตลาดวันนี้มีความผันผวนมาก แต่ภาพโดยรวมยังยืนอยู่ในแดนบวกได้ เพราะได้แรงหนุนจากหุ้นกลุ่มพลังงานที่ปรับขึ้นมาตามราคาน้ำมันที่ดีดตัวขึ้นมาแรงเมื่อวันศุกร์ที่ผ่านมา และนักลงทุนก็ยังมีความคาดหวังในมาตรการกระตุ้นเศรษฐกิจจากธนาคารกลางยุโรป (ECB)
แนวโน้มการลงทุนในวันพรุ่งนี้ (26 ม.ค.) คาดว่าดัชนีฯคงจะแกว่งตัวในกรอบมากขึ้น และมองว่าน่าจะมี upside จำกัด โดยให้แนวรับ 1,260-1,250 จุด ส่วนแนวต้าน 1,280-1,300 จุด ในทางกลยุทธ์ระยะสั้นแนะเก็งกำไรในกรอบแนวรับ-แนวต้าน
 
หลักทรัพย์ที่มีมูลค่าการซื้อขายสูงสุด 5 อันดับแรก
PTT ปิดที่ 222.00 บาท เพิ่มขึ้น 4.00 บาท
JAS ปิดที่   3.10 บาท เพิ่มขึ้น 0.10 บาท
PTTEP ปิดที่  50.50 บาท เพิ่มขึ้น 2.25 บาท
ADVANC ปิดที่ 155.00 บาท ลดลง 4.00 บาท
KBNAK ปิดที่ 157.50 บาท ลดลง 5.50 บาท
 
ที่มา: สำนักข่าวอินโฟเควสท์